Martin Larsen fra Aalborg Håndbold har i de seneste sæsoner etableret sig som en af de stærkeste højrebacks i den danske liga, og tirsdag er det lykkedes den nordjyske klub at forlænge samarbejdet med den 24-årige bagspiller. - Det er vigtigt for mig som træner at have kontinuitet i truppen, og jeg er glad for, at Martin har valgt at fortsætte i Aalborg, selv om han havde andre muligheder. Martin er en af de bedste højrebacks i ligaen i både angreb og forsvar, og jeg tror, at vi sammen kan udvikle hans spil yderligere, siger Aalborg Håndbolds cheftræner Aron Kristjansson i en pressemeddelelse. Martin Larsen har sat sin signatur på en to-årig kontraktforlængelse med Aalborg Håndbold, så han bliver i klubben til sommeren 2019. På fredag spiller han sin kamp nummer 150 for klubben, når Aalborg møder Randers HH. - Aalborg Håndbold er min klub. Jeg har været med til at vinde både DM-guld og -sølv og spille Champions League med klubben, men ønsker ikke at stoppe med det.  Vi skal vinde flere titler og helst spille europæisk håndbold hvert år, siger Martin Larsen. 24-årige Martin Larsen er søn af Aalborg Håndbolds direktør Jan Larsen. Se interview med Aron Kristjansson om forlængelsen med Martin Larsen:

Referat:
Aalborg Håndbold er blevet enige med højrebacken Martin Larsen om at forlænge samarbejdet med yderligere to sæsoner, så aftalen gælder frem til sommeren 2019.